কপালে ব্যান্ডেজ নিয়ে গার্ডেনরিচের দুর্ঘটনাস্থল থেকে হাসপাতালে মমতা

কলকাতা: কপালে ব্যান্ডেজ নিয়ে গার্ডেনরিচে দুর্ঘটনাস্থলে গিয়েছে মুখ্যমন্ত্রী মমতা বন্দ্যোপাধ্যায় (CM Mamata Banerjee)। দুর্ঘটনাস্থল পরিদর্শনের পর আহতদের দেখতে হাসপাতালে যান। সেখান থেকে বেরিয়ে মমতা জানান, আহতদের চিকিৎসা চলছে। হাসপাতালে যাঁরা আছেন, তাঁরা স্থিতিশীল। মুখ্যমন্ত্রীর সঙ্গে হাসপাতালে গিয়েছিলেন সুজিত বসুও (Sujit Bose)। বিনীত গয়াল বলেন, কাল থেকেই উদ্ধারকাজ চলছে। আশা করছি দ্রুত সকলকে বার করা যাবে।

কিছু দিন আগে কপালে গভীর চোট পেয়েছেন মমতা বন্দ্যোপাধ্যয়। তাঁর কপাল এবং নাকে মোট চারটি সেলাই পড়েছে। চিকিৎসকেরা তাঁকে ১০ দিন বিশ্রামের পরামর্শ দিয়েছিলেন। সোমবার সকালে গার্ডেনরিচে (Garden Reach Building Collapse) দুর্ঘটনাস্থলে আসেন মুখ্যমন্ত্রী মমতা বন্দ্যোপাধ্যায়। মাথায় চোট থাকায় সাদা ব্যান্ডেজ ও মাথায় কালো কাপড়ে ঢেকে ঘটনাস্থলে আসেন আহত মুখ্যমন্ত্রী। গাড়ি থেকে নেমে সরু গলি দিয়ে বেশ খানিকটা হেঁটে ঘটনাস্থলে যান তিনি। গার্ডেনরিচে গিয়েছেন কলকাতা দক্ষিণের সাংসদ মালা রায়ও। রয়েছেন কলকাতার পুলিশ কমিশনার বিনীত গয়াল। এদিন দুর্ঘটনাস্থল পরিদর্শন করে মমতা বলেন, মমতা বলেন, “আপনারা জানেন খুব ঘিঞ্জি এলাকা। বছরের পর বছর ধরে এই এলাকা তৈরি হয়েছে। এটি আজ তৈরি হয়েছে তা নয়। প্রোমোটারদের একাংশ বেআইনি ভাবে বাড়ি তৈরি করেন। তার আগে ভাবা দরকার, আশপাশে যাঁরা আছেন, তাঁদের যাতে ক্ষতি না হয়। মমতা আরও বলেন, প্রশাসনের অনুমতি নিয়ে এই বহুতলটি তৈরি করা হয়নি। এখন রমজান মাস চলছে। সকলে উপোস করে থাকেন। তা-ও সারা রাত এলাকার মানুষ উদ্ধারকাজে হাত লাগিয়েছেন। স্বাথ্য দফতর, দমকল, পুলিশ, কাউন্সিলর সারা রাত ধরে কাজ করেছেন।

আরও পড়ুন: গার্ডেনরিচের বহুতলটি বেআইনি, ঘটনাস্থলে মমতা বন্দ্যোপাধ্যায়

সোমবার সকালে মমতা এক্স হ্যান্ডলে লেখেন, ‘গার্ডেনরিচে নির্মীয়মাণ বহুতল ভেঙে পড়ে যে দুর্ঘটনা ঘটেছে, আমি তাতে শোকাহত। আমাদের মেয়র, দমকলমন্ত্রী, পুলিশ কমিশনারের সেক্রেটারিয়েট, সিভিক পুলিশ, দমকল এবং বিপর্যয় মোকাবিলা দল সারা রাত ধরে ঘটনাস্থলে রয়েছেন। তাঁরা পরিস্থিতি নিয়ন্ত্রণ করার চেষ্টা চালাচ্ছেন। নিহতদের পরিবার পিছু ৫ লক্ষ টাকা এবং আহতদের ১ লক্ষ টাকা করে আর্থিক সাহায্য ঘোষণা করা হয়েছে। এদিকে, বহুতলটি বেআইনিভাবে তৈরি হচ্ছিল বলে অভিযোগ ওঠায় কড়া ব্যবস্থা নেওয়ার আশ্বাস দিয়েছেন মেয়র ফিরহাদ হাকিম। প্রোমোটারকে ইতিমধ্যেই গ্রেফতারির নির্দেশ দেওয়া হয়েছে।

কলকাতা পুরসভার ১৩৪ নম্বর ওয়ার্ডের অন্তর্গত গার্ডেনরিচের (Gardenrich) মোল্লাবাগান এলাকায় রবিবার মাঝরাতে নির্মীয়মাণ বহুতল ভেঙে (Garden Reach Building Collapse) পড়ে। সেই বহুতলের আশপাশে ছিল প্রচুর ঝুপড়ি। বহুতল সেগুলির উপরই ভেঙে পড়ে। গার্ডেনরিচের ঘটনায় এখনও পর্যন্ত দু’জনের মৃত্যুর খবর পাওয়া গিয়েছে। তবে এই সংখ্যা আরও বাড়তে পারে বলে আশঙ্কা। কারণ, ভেঙে পড়া বহুতলের নিচে এখনও অনেকে আটকে রয়েছেন বলে মনে করা হচ্ছে। আহতের সংখ্যা ছাড়িয়েছে ১৫। সাত জনকে স্থানীয় হাসপাতালে ভর্তি করানো হয়। এক জন রয়েছেন এসএসকেএম হাসপাতালে।