আন্দোলনের পাশে আছেন মুখ্যমন্ত্রী, সন্দেশখালিতে বার্তা দুই মন্ত্রীর

কলকাতা: মন্ত্রীদের কাছে পেয়ে সন্দেশখালির (Sandeshkhali Incident) মহিলাদের দুটি দাবি। প্রথমত, শেখ শাহজাহানকে (Sheikh Shajahan) গ্রেফতার করতে হবে। দ্বিতীয়ত, মুখ্যমন্ত্রী মমতা বন্দ্যোপাধ্যায়কে আসতে হবে। তবে শনিবার রাজ্যের দুই মন্ত্রীই মহিলাদের এই দাবি নিয়ে কোনও প্রতিশ্রুতি দিতে পারেননি। উল্টে সেচমন্ত্রী পার্থ ভৌমিক (Partha Bhowmick) বলেন, এসব কথা আপনাদের কেউ শিখিয়ে দিয়েছে। সঙ্গে সঙ্গে ক্ষোভে ফেটে পড়েন মহিলারা।

এদিন সন্দেশখালির মাঝেরপাড়ায় গিয়েছিলেন সেচমন্ত্রী এবং দমকলমন্ত্রী সুজিত বসু (Sujit Bose)। তাঁরা মহিলাদের সঙ্গে কথা বলেন। সেচমন্ত্রী বলেন, মুখ্যমন্ত্রী আমাদের এখানে পাঠিয়েছেন। তিনি সন্দেশখালির আন্দোলনের পাশে রয়েছেন। আপনাদের যে সব অভিযোগ রয়েছে, তার নিষ্পত্তি করা হবে। সুজিত জানান, সরকার এ পর্যন্ত দুশোটি অভিযোগ পেয়েছে। তার মধ্যে দেড়শোটির তদন্ত হয়েছে। দুই মন্ত্রীই জানিয়েছেন, এক মাসের মধ্যে সব ঠিক হয়ে যাবে।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব-৯)

এদিনই বেড়মজুর গ্রামে পুলিশের অস্থায়ী ক্যাম্প বা অভিযোগ গ্রহণ কেন্দ্র তৈরি করা হয়েছে। সেখানে বিকেল পাঁচটা পর্যন্ত ৬৬টি অভিযোগ জমা পড়ে। এই ধরনের আরও কেন্দ্র করা হবে আগামিদিনে, এমনটাই জানিয়েছেন পুলিশ কর্তারা। সূত্রের খবর, এদিন স্থানীয় অনেকেই শাহজাহানের ভাই সিরাজুদ্দিনের বিরুদ্ধে অভিযোগ করেন। তাঁর বিরুদ্ধেও গায়ের জোরে জমি দখল, ভেড়িতে নোনা জল ঢোকানো, তোলাবাজি, মহিলাদের উপর নির্যাতনের অভিযোগ রয়েছে। গত বৃহস্পতিবার মহিলারা সিরাজকেই লাঠি, ঝাঁটা হাতে তাড়া করেছিলেন। তিনি বাইক নিয়ে পালিয়ে যান।

আরও পড়ুন: বামেদের সঙ্গে জোট গড়েই বাংলায় লড়তে চাই, বললেন অধীর

এদিকে প্রদেশ কংগ্রেস সভাপতি অধীর চৌধুরী বলেন, সন্দেশখালি নিয়ে তৃণমূল এবং বিজেপি সাম্প্রদায়িক খেলা খেলছে। লোকসভা ভোট পর্যন্ত সন্দেশখালি ইস্যু জাগিয়ে রাখতে চায় এই দুই দল। বিজেপি এই কারণেই সমস্ত জাতীয় সংস্থাকে সন্দেশখালিতে হাজির করিয়েছে।