বড়বাজারের প্লাস্টিকের কারখানায় আগুন, ঘটনাস্থলে দমকলে ১০টি ইঞ্জিন

কলকাতা: ভয়াবহ অগ্নিকাণ্ড বড়বাজারে। সোমবার ভোরে বড়বাজারের নাখোদা মসজিদের কাছে একটি প্লাস্টিকের গুদামে আগুন লাগার ঘটনা ঘঠে। ঘটনাস্থলে দমকলের আটটি ইঞ্জিন পৌঁছয়। কিন্তু আগুনের তীব্রতা দ্রুত ছড়িয়ে যাওয়ায় পরে আরও দুটি ইঞ্জিন আগুন নেভানোর যোগ দেয়। গুদামে দাহ্য পদার্থ এবং প্লাস্টিকের সামগ্রী থাকায় আগুন দ্রুত ছড়িয়ে পড়ে বলে দমকল সূত্রে জানা গিয়েছে। আগুন লাগার খবর পেয়ে ঘটনাস্থলে পৌঁছন দমকল মন্ত্রী সুজিত বসু।

ঘিঞ্জি এলাকা হওয়ায় আগুন নেভানোর কাজ শুরু করতে দেরি হয় দমকলকর্মীদের। যে গুদামে আগুন লেগেছে, সেখানে পৌঁছতে পারেনি দমকলের ইঞ্জিন। দূর থেকেই হোসপাইপের মাধ্যমে আগুন নেভানোর কাজ শুরু করেন। এই ঘটনায় আতঙ্ক ছড়িয়ে পড়ে এলাকায়। আশপাশের বাসিন্দাদের উদ্ধার করে অন্যত্র সরিয়ে নিয়ে যাওয়া হয়। তবে এই ঘটনায় কোনও হতাহতের ঘটনা ঘটেনি। তবে কীভাবে আগুন লাগল, তা এখনও স্পষ্ট নয়। দমকলের প্রাথমিক অনুমান শর্ট সার্কিটের কারণেই এই অগ্নিকাণ্ড। তবে তদন্ত না করে নিশ্চিত ভাবে কিছু বলা সম্ভব নয় বলে জানান দমকলের এক আধিকারিক।