সুজিতের কাছে কী কী জানতে চাইল ইডি?

কলকাতা: রাজ্য়ের দমকল মন্ত্রী সুজিত বসুর বাড়িতে গিয়ে তল্লাশি ও জিজ্ঞাসাবাদ চালিয়ে যাচ্ছে এমফোর্সমেন্ট ডিরেক্টরেট বা ইডি। সুজিত বসুর ছেলে সমুদ্র বসুকেও জিজ্ঞাসাবাদ করা হচ্ছে। সুজিত বসুর মেয়ে এবং ছেলেকে আলাদা বাড়িতে জিজ্ঞাসাবাদ চলছে। সুজিত বসুর স্ত্রী এবং মন্ত্রী অন্য বাড়িতে আছেন।

সুজিত বসুর কাছে ইডির প্রশ্ন

আরও পড়ুন: পুর নিয়োগ তদন্তে দমকলমন্ত্রীর বাড়িতে ইডি

১) আপনারা কয় ভাইবোন?

২) আপনি ছাড়া বাকিরাও কি রাজনীতি করেন?

৩) আপনার সোর্স অফ ইনকাম কী এবং বাৎসরিক আয় কত?

৪) আপনি এম এল এ হিসেবে কত টাকা পান?

৫) আপনার উত্তরাধিকার সম্পত্তি কী কী?

৬) আপনি যে শ্রীভূমি ক্লাবের প্রেসিডেন্ট সেই ক্লাবের ফান্ড আসে কোথা থেকে?

৭) আপনি নিতাই দত্তকে কত বছর ধরে চেনেন?

৮) নিয়োগের ক্ষেত্রে আপনি কি আদৌ কাউকে রেফার করেছিলেন?

৯) শোনা যায় আপনার সমস্ত টাকাপয়সার হিসাব নিতাই দত্ত রাখতেন, এটা কি ঠিক?

১০) আপনার সুপারিশে নিতাই দত্ত দক্ষিণ দমদম পুরসভার ভাইস চেয়ারম্যান হয়েছেন সেটা কি ঠিক?

১১) দক্ষিণ দমদম পুরসভা, দমকল দফতরে নিয়োগে আপনার কী ভূমিকা ছিল?

১২) আপনার একমাত্র কন্যার বিপুল অর্থ খরচ করে তিন দিন ধরে আপনি বিয়ে দিয়েছেন, সেই টাকার আপনি হিসাব দিতে পারবেন?

এদিকে, সুজিত বসু ও তাপস রায়ের বাড়িতে ইডি তল্লাশি নিয়ে মুখ খুলেছে তৃণমূল কংগ্রেস। দলের মুখপাত্র কুণাল ঘোষ বলেছেন, ইডি যা করছে তা রাজনৈতিক বিদ্বেষমূলক। বিজেপির নির্দেশেই ইডি চলছে। শুভেন্দু অধিকারীর বিরুদ্ধে অভিযোগ থাকলেও তাকে ছেড়ে রেখেছে। পশ্চিমবঙ্গে বিজেপি হেরে গিয়েছে। তৃণমূলের সঙ্গে লড়াই করার ক্ষমতা নেই। তাই এজেন্সি দিয়ে ক্ষমতার অপব্যবহার করছে।

মন্ত্রী শশী পাঁজা বলেন, দলের তরফে বিবৃতি দেওয়া হবে। তবে এটা জলের মতো স্পষ্ট রাজনৈতিক আক্রোশ মেটাতে এবং তৃণমূলকে কবজা করতে এ ধরনের তল্লাশি চালিয়ে আমাদের ভয় দেখানোর চেষ্টা চলছে। কিন্তু মমতা বন্দ্যোপাধ্যায় বিজেপির এই চেষ্টায় ভয় পাওয়ার মানুষ নন।

অন্যদিকে, বিরোধী দলনেতা শুভেন্দু অধিকারী বলেন, চোরেদের বাড়িতে তল্লাশি চলছে। বাংলার যুবক ও সাধারণ মানুষ তাঁদের জেলে যাওয়া দেখার অপেক্ষায় রয়েছেন।